Breyten maak my trots op my taal | Netwerk24
Deur Sarel Myburgh, Pretoria-Tuine 02 Mei 2017 11:30
Ek lees dat Breyten Breytenbach aangewys is as die wenner van die 2017 Zbigniew Herbert- internasionale literêre prys. Natuurlik is dit ’n merkwaardige prestasie deur ’n voortreflike Suid-Afrikaner.
Vir my as ’n selferkende leek op die gebied van letterkunde en poësie was die reaksie van Breytenbach op hierdie lofwaardige toekenning treffend.
Hy sê onder meer: “As brak uit die buiteveld”, en: “ ‘Groot honde’ het lang skaduwees oor daardie werf gegooi”, verwysende na vorige pryswenners, asook: “So ek sal maar wye draaie draf en hoop hulle kom nie agter hulle het per ongeluk die verkeerde ou nader genooi nie!” Is dit nie die mooiste, mooi woorde om sy nederigheid te beskryf nie! Hiermee bevestig Breytenbach watter bekwame woordkunstenaar hy is. Hy bewys ook hoe veelsydig die Afrikaanse taal is.
In ’n land (en wêreld) wat oorheers word deur grootskaalse negatiewe en soms veragtelike optrede van leiers en onderdane, is die woorde van Breytenbach vol eenvoud en verstaanbaarheid. Ongelukkig is die negatiewe groter nuus en word dit aan die groot klok gehang.Dit is jammer dat die mooi van die Afrikaanse taal deur die negatiewe oorheers word.
Breytenbach maak my trots om Afrikaans te praat.